Rozhodnutie Komisie
z 18. júla 1996,
ktorým sa ustanovujú genealogické a zootechnické požiadavky na dovoz spermy určitých zvierat
(Text s významom pre EHP)
(96/509/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 94/28/ES z 23. júna 1994, ktorou sa ustanovujú zásady týkajúce sa zootechnických a genealogických podmienok pre dovoz zvierat, ich spermy, vajíčok a embryí z tretích krajín [1], najmä na jej článok 5, druhú a tretiu zarážku,
keďže podľa smernice Rady 87/328/EHS [2] z 18. júna 1987 o výbere čistokrvného plemenného hovädzieho dobytka do plemenitby, rozhodnutia Komisie 90/257/EHS [3] z 10. mája 1990, ktorým sa ustanovujú kritériá pre výber čistokrvných plemenných oviec a kôz do plemenitby a pre použitie ich spermy, vajíčok a embryí a smernice Rady 90/118/EHS [4] z 5. marca 1990 o výbere čistokrvných plemenných ošípaných do plemenitby nemôže členský štát zakázať, obmedziť alebo brániť prijatiu spermy netestovaných samcov na účely vykonania úradných testov v rámci kvantitatívnych limitov nevyhnutných na vykonanie takýchto úradných testov;
keďže zásady takýchto úradných testov sú ustanovené v rozhodnutí Komisie 86/130/EHS [5] z 11. marca 1986, ktorým sa ustanovujú metódy monitorovania úžitkových vlastností a metódy odhadu plemennej hodnoty čistokrvného plemenného hovädzieho dobytka, zmenenom a doplnenom rozhodnutím Komisie 94/515/ES [6], v rozhodnutí Komisie 90/256/EHS [7], ktorým sa ustanovujú metódy monitorovania úžitkových vlastností a odhadu plemennej hodnoty čistokrvných plemenných oviec a kôz a v rozhodnutí Komisie 89/507/EHS [8], ktorým sa ustanovujú metódy monitorovania úžitkových vlastností a odhadu plemennej hodnoty čistokrvných plemenných ošípaných a hybridných plemenných ošípaných;
keďže je nevyhnutné ustanoviť podmienky pre dovoz spermy netestovaných samcov; keďže je preto nevyhnutné stanoviť osvedčenia pre túto spermu;
keďže k sperme zvieraťa, ktorá bola hodnotená v rámci kontroly úžitkovosti a odhadu plemennej hodnoty sa musí priložiť osvedčenie o pôvode a zootechnický certifikát podľa rozhodnutia Komisie 96/510/ES [9];
keďže príslušné orgány členských štátov musia zabezpečiť, aby na umelú insemináciu bola prijímaná sperma netestovaných samcov v rámci kvantitatívnych limitov nevyhnutných na realizáciu úradných testov schválenými organizáciami alebo združeniami;
keďže opatrenia ustanovené v tomto rozhodnutí sú v súlade so stanoviskom Stáleho zootechnického výboru,
PRIJALA TOTO ROZHODNUTIE:
Článok 1
Spermu uvedenú v článku 1 smernice 94/28/ES, pochádzajúcu od zvieraťa, ktoré nebolo podrobené kontrole úžitkovosti ani odhadu plemennej hodnoty na základe zásad ustanovených predpismi spoločenstva, možno dovážať len v rámci kvantitatívnych limitov nevyhnutných na vykonanie takýchto testov schválenými organizáciami alebo združeniami.
Článok 2
K sperme uvedenej v článku 1 musí byť priložený:
- certifikát o pôvode a zootechnický certifikát, ktorý zodpovedá vzoru uvedenému v prílohe I a bol vydaný príslušnými orgánmi tretej krajiny,
- certifikát, ktorý zodpovedá vzoru uvedenému v prílohe II a bol vydaný príslušnými orgánmi členského štátu určenia.
Certifikáty uvedené v prvej a druhej zarážke sa musia predložiť spolu pri dovoze.
Článok 3
Toto rozhodnutie nadobúda účinnosť 1. augusta 1997.
Článok 4
Toto rozhodnutie je adresované členským štátom.
V Bruseli 18. júla 1996